ธุรกิจเครื่องสำอาง กำลังชะลอตัว?
ในหลายปีที่ผ่านมา ธุรกิจที่เป็นดาวรุ่ง หนึ่งในนั้นคือ เครื่องสำอาง สำหรับในตลาดหุ้น ก็มีหลายบริษัทที่ทำธุรกิจนี้ และกรณีศึกษาที่น่าสนใจก็คือ บริษัท บิวตี้ คอมมูนิตี้ จำกัด (BEAUTY)
27 ก.พ. 2562

ธุรกิจเครื่องสำอาง กำลังชะลอตัว? / โดย ลงทุนแมน
ในหลายปีที่ผ่านมา
ธุรกิจที่เป็นดาวรุ่ง หนึ่งในนั้นคือ เครื่องสำอาง
สำหรับในตลาดหุ้น ก็มีหลายบริษัทที่ทำธุรกิจนี้
และกรณีศึกษาที่น่าสนใจก็คือ
บริษัท บิวตี้ คอมมูนิตี้ จำกัด (BEAUTY)
บริษัทนี้ขายเครื่องสำอางในนาม Beauty Buffet, Beauty Cottage
ในช่วงที่ผ่านมาบริษัทมีมูลค่าเติบโตขึ้นแบบก้าวกระโดด
ปี 2015 อยู่ที่ 17,250 ล้านบาท
ปี 2016 อยู่ที่ 35,100 ล้านบาท
ปี 2017 อยู่ที่ 62,457 ล้านบาท
มูลค่าบริษัทเพิ่มขึ้นถึง 262% ในระยะเวลาเพียงแค่ 3 ปี
อย่างไรก็ตาม ดูเหมือนว่าธุรกิจเครื่องสำอางที่เติบโตเร็วกำลังจะเริ่มชะลอตัวลง
เพราะขณะนี้มูลค่าของบริษัท BEAUTY กลับลดลงมาอยู่ที่ 21,000 ล้านบาทเท่านั้น คิดเป็นการลดลงถึง 66%
ถ้าเรามาดูอัตรากำไรสุทธิของบริษัท BEAUTY
ปี 2015 อัตรากำไรสุทธิ 22%
ปี 2016 อัตรากำไรสุทธิ 25%
ปี 2017 อัตรากำไรสุทธิ 33%
แปลว่า ทุกครั้งที่ขายสินค้า 100 บาท จะกลายเป็นกำไรสุทธิ 22 ถึง 33 บาท ซึ่งถือว่าอยู่ในระดับที่สูงเมื่อเทียบกับอุตสาหกรรมอื่น
แต่เมื่อมีอัตรากำไรดี ก็ทำให้มีหลายคนอยากเข้ามาในอุตสาหกรรมนี้
สิ่งที่เกิดขึ้นตามมาก็คือ การตัดราคาของสินค้าเพื่อแข่งขัน และลุกลามไปจนถึงลดต้นทุนด้วยการไม่ทำตามกฎเกณฑ์และข้อบังคับให้ถูกต้องตามกฎหมาย
เวลาผ่านไป.. เรื่องนี้ก็ได้เดินทางมาถึงจุดจบ
ในปี 2561 สำนักงานคณะกรรมการอาหารและยา (อย.) เริ่มมีการปราบปรามผลิตภัณฑ์สุขภาพ และเครื่องสำอางที่ผิดกฎหมายอย่างเข้มงวด ส่งผลให้ผู้บริโภคมีความระมัดระวังในการซื้อสินค้ามากขึ้น
ในขณะเดียวกันสินค้าที่ถูกส่งออกไปต่างประเทศ ก็โดนการตรวจสอบที่เข้มงวดขึ้น และทำให้ใช้เวลานานกว่าที่สินค้าจะถูกนำเข้าต่างประเทศ
เมื่อสินค้าถูกส่งออกไปได้ช้าลง ก็ตามมาด้วยยอดขายที่ลดลง
ผลประกอบการไตรมาสล่าสุด ไตรมาส 4 ปี 2561 ของบริษัท BEAUTY
รายได้ 657 ล้านบาท
ลดลง 40% จากไตรมาสเดียวกันของปีที่แล้ว
กำไรสุทธิ 124 ล้านบาท
ลดลง 70% จากไตรมาสเดียวกันของปีที่แล้ว
เราจะเห็นว่าทั้งรายได้และกำไรของบริษัทหดตัวลงอย่างรุนแรง
อย่างไรก็ตามนี่ไม่ใช่สาเหตุทั้งหมดของผลประกอบการที่หดตัวในครั้งนี้
อีกหนึ่งประเด็นสำคัญที่เรารู้กัน นั้นก็คือ นักท่องเที่ยวจีน..
ซึ่ง BEAUTY เองก็เป็นหนึ่งในบริษัทที่สินค้าได้รับความนิยมในหมู่คนจีน ซึ่งได้รับผลกระทบจากจำนวนนักท่องเที่ยวที่ลดลงในช่วงปลายปีที่แล้ว
พอเรื่องเป็นแบบนี้ หลังประกาศผลการดำเนินงาน
หุ้นของ BEAUTY ก็ตกลงกว่า 15% ภายในวันเดียว
หุ้น BEAUTY เคยทำราคาสูงสุดที่ 23.70 บาทเมื่อต้นปีที่แล้ว
แต่ตอนนี้หุ้น BEAUTY มีราคาอยู่ที่ 6.95 บาท ลดลงมากถึง 70%
ปิดท้ายด้วยข้อมูลที่น่าสนใจ
หลายคนคงอยากรู้ว่าเครื่องสำอางที่ขายกันมีต้นทุนสินค้าเท่าไร
ในปี 2561
รายได้ของ BEAUTY คือ 3,466.61 ล้านบาท
ต้นทุนขายจะเป็น 1,201.65 ล้านบาท
หรือ คิดเป็น 34.7% นั่นเอง..
----------------------
อ่านเรื่องหลากหลาย จากผู้เขียนเก่งๆ หลายท่าน ในแอป blockdit ได้ที่ 
สั่งหนังสือลงทุนแมน 9.0 ได้ที่
Lazada 
----------------------